Aansoek om appèl teen afsonderingsuitspraak ingedien | Maroela Media
Nkosazana Dlamini-Zuma, minister van samewerkende regering en tradisionele sake. (Foto: GovernmentZA/Flickr)
Die minister van samewerkende regering en tradisionele sake, Nkosazana Dlamini-Zuma, het die hooggeregshof in Pretoria gevra vir toestemming om te appelleer teen 'n vroeëre hofbevinding wat vlak 4 en vlak 3 van die afsonderingsregulasies irrasioneel en ongrondwetlik verklaar het.
Sy voer aan die Liberty Fighters Network, 'n betreklik onbekende drukgroep, het nie 'n grondwetlike aanval op die regulasies van vlak 3 en vlak 4 van stapel gestuur nie en was ook nie spesifiek oor presies watter regulasies hy betwis nie. Dit beteken sy is nou onseker oor op watter saak sy moet antwoord, voer die minister aan.
Die regulasies is ingestel om die verspreiding van Covid-19 te bekamp.
Regter Norman Davis het verlede week in sy uitspraak bevind die minister se regulasies, waarmee die staat inbreuk maak op mense se fundamentele regte, het nie die toets van rasionaliteit geslaag nie. In 'n dikwels snydende uitspraak het Davis bevind dit lyk of Dlamini-Zuma eerder glo dat enigiets geregverdig kan word in 'n poging om die land teen 'n ernstige gesondheidsgevaar te beskerm.
Davis het harde woorde vir Dlamini-Zuma se departement gehad vir die onbeduidendhede wat die direkteur-generaal van samewerkende regering in sy beantwoordende verklaring ingedien het, eerder as om 'n behoorlike argument te voer dat elke bepaling vir die grondwetlikheid daarvan oorweeg is.
Davis het Dlamini-Zuma twee weke gegee om die regulasies te hersien, in ooreenstemming met die Grondwet te bring en weer af te kondig. Hy het sy uitspraak vir dié twee weke opgeskort.
Sommige kritici voer aan die vlak 3-bepalings, wat saam met dié van vlak 4 ter syde gestel is, het nie voor die hof gedien nie omdat dit nog nie afgekondig was toe die saak aangehoor is nie.
Die staat vra dat die kwessie in die appèlhof aangehoor word om regsekerheid te kry.
Lees ook Maroela Media se onderhoud met Reyno de Beer, die man agter die Liberty Fighters Network, hier.
algehele afsondering Liberty Fighters Network
Man kritiek ná hy boom snoei
As sy opgelet het in die klas instede van hied en gebied oor sigarette, sou sy dalk geweet het wat om haar aangaan. Die vrou is die kluts kwyt.
Dink bietjie hieraan:
Die vrou en haar base gebruik ons geld, om 'n hofuitspraak te baklei wat deur ons gewen is, vir regulasies wat op ons afgewing is en wat volgens ons onwettig is.